## El Consell autoritza la contractació dels servicis de vigilància i seguretat dels centres sanitaris de la Conselleria de Sanitat

*** S’inclouen, a més, els consorcis Hospital General de València i Provincial de Castelló
* La duració del contracte és de dos anys, amb possibilitat de pròrroga dos anys més, i el valor estimat ascendix a 182,8 milions d’euros**

El Consell ha autoritzat la contractació dels servicis de vigilància i seguretat dels centres sanitaris dependents de la Conselleria de Sanitat i dels consorcis Hospital General de València i Provincial de Castelló.

L’objecte d’este expedient de contractació és garantir la protecció de les persones, els béns i els equips en els centres sanitaris enfront de qualsevol activitat delictiva o amenaça, així com comptar amb el personal i els mitjans necessaris per a intervindre davant de qualsevol situació de perill.

La duració del contracte és de dos anys, amb possibilitat de pròrroga dos anys més, i el valor estimat ascendix a 182,8 milions d’euros.

El contracte preveu el servici de vigilància i seguretat privada dels centres, així com el manteniment de les instal·lacions, els mitjans tècnics i els sistemes dedicats a la vigilància i la seguretat dels centres.

A més, inclou els servicis de connexió a la central receptora d’alarmes i de custòdia de claus.

L’expedient de contractació es dividix en 22 lots, que corresponen a diversos departaments de salut, en els quals s’inclouen centres de salut pública, hospitals de crònics, servicis d’emergències sanitàries, a més dels consorcis hospitalaris.

Cal assenyalar que en este expedient centralitzat s’han inclòs els centres sanitaris de les antigues concessions en assumir la gestió la mateixa Conselleria de Sanitat, és a dir, els centres del Departament de Salut de Manises, Dénia i Torrevieja.

Així mateix, s’ha tingut en compte el Pla integral de prevenció de les agressions del personal dels centres sanitaris de la Conselleria de Sanitat, el mapa de riscos del qual ha permés millorar i prioritzar les actuacions en funció del risc, tant a escala global com en cada departament de salut i en atenció primària i hospitalària.

Fecha: 10/09/2024